**ΚΕΙΜΕΝΟ ΚΑΛΕΣΜΑΤΟΣ** προς τις συνελεύσεις γειτονιάς, πολιτικές συλλογικότητες , επιτροπές κατοίκων, συμπολίτες/σσες

**ΚΑΝΕΝΑΣ ΑΝΘΡΩΠΟΣ ΧΩΡΙΣ : ΣΠΙΤΙ - ΡΕΥΜΑ - ΝΕΡΟ - ΠΕΡΙΘΑΛΨΗ**

**…Διεκδικούμε τη ζωή μας με όπλο μας την έμπρακτη αλληλεγγύη...**

Παρατηρώντας τις εξελίξεις τα τελευταία έξι χρόνια εύκολα κανείς αντιλαμβάνεται

πως το σύστημα δεν έχει όρια στις επιδιώξεις του. Βιώνουμε καθημερινά με τραυματικό

τρόπο την ανελέητη και ολομέτωπη επίθεση στο βιοτικό μας επίπεδο, μια αδιάκοπη και εντεινόμενη υποτίμηση της ζωή μας, με στόχο την πλήρη συντριβή και υποδούλωσή μας:

* η ανεργία χτυπάει κόκκινο, η φτώχεια και η ανέχεια συνεχώς εξαπλώνονται στις γειτονιές μας
* τα κοινωνικά δικαιώματα καταργούνται και οι ελευθερίες μας περιστέλλονται
* η φύση λεηλατείται, τα «κοινά» είτε σαν κοινωνικά αγαθά και δημόσιοι χώροι είτε σαν φυσικοί πόροι, γίνονται αντικείμενο εκμετάλλευσης, με την υφαρπαγή την εμπορευματοποίηση και τις περιφράξεις - αποκλεισμούς τους
* οι όποιες δυναμικές αντιστάσεις μας σε όλη αυτή τη βαρβαρότητα καταστέλλονται και ποινικοποιούνται.

Δεν χρειάζεται να ξαναπούμε, ότι όσο η επίθεση αυτή συνεχίζεται και επιτείνεται

αμείωτη, τόσο πιο πολλοί συνάνθρωποί μας αδυνατούν να πληρώσουν έστω και ‘’έναντι’’ τμήμα από τον λογαριασμό ή από τη δόση της ρύθμισης των ληξιπρόθεσμων οφειλών τους στη ΔΕΗ, στην ΕΥΑΘ, στις Τράπεζες, στις ΔΟΥ, στα Ασφαλιστικά Ταμεία κλπ. Και πολύ περισσότερο βέβαια όλοι όσοι είναι ήδη άνεργοι ή μερικώς απασχολούμενοι και όσοι καθημερινά περνούν το κατώφλι και εντάσσονται στους αδυσώπητους καταλόγους της ανεργίας και της φτώχειας. Όλοι τα ζούμε καθημερινά και μας έφτασαν στο σημείο να μην έχουμε να πληρώσουμε ούτε τα στοιχειώδη αγαθά (τα άκρως απαραίτητα για την κοινωνική μας αναπαραγωγή) όπως το ρεύμα και το νερό και τώρα έφτασε η στιγμή για κάποιους από εμάς (5.000 νοικοκυριά μέχρι το τέλος της χρονιάς , κατά δήλωση της κυβέρνησης) που θα μας πετάξουν έξω απ’ τα σπίτια μας για χρέη προς τις τράπεζες και το δημόσιο.

Με γνώμονα όλα τα παραπάνω και συνειδητοποιώντας ότι τα προβλήματα που καθημερινά καλούμαστε να αντιμετωπίσουμε μας ενώνουν παρά μας χωρίζουν, θεωρούμε ότι η απάντηση που πρέπει να δώσουμε μπορεί να προκύψει μόνο μέσα από συλλογικές διαδικασίες αδιαμεσολάβητων κοινωνικών αγώνων μακριά και έξω από λογικές συναίνε-σης και ανάθεσης.

* **Για αυτό σας καλούμε σε κοινή συνέλευση - συζήτηση την Πέμπτη 13 Οκτώβρη στις 19:00 στο Κοινωνικό Κέντρο Αγώνα (Σινιόσογλου 22 , Κ. Τούμπα)** για να συνδιαμορφώσουμε δράσεις και παρεμβάσεις στη βάση ενός απλού, αυτονόητα κατανοητού και συμφωνημένου πολιτικού πλαισίου που κατά τη γνώμη μας, καλύπτεται πλήρως με τη φράση : «ΔΕΝ ΤΗ ΒΓΑΖΟΥΜΕ - Αντιστεκόμαστε στην πράξη, με τη δράση μας, στην επίθεση για παραπέρα υποβάθμιση των βασικών μας βιοτικών αναγκών και της ποιότητας της ζωής μας».

**Ο ΜΟΝΟΣ ΤΡΟΠΟΣ ΓΙΑ ΝΑ ΚΕΡΔΙΣΟΥΜΕ ΤΑ ΠΑΝΤΑ ΕΙΝΑΙ ΜΕΣΑ ΑΠΟ ΤΟΝ ΑΓΩΝΑ**

* **Να σταθούμε μαζί ενάντια σε όσα μας πνίγουν !**
* **Από κοινού να ορθώσουμε αντιστάσεις στην υποτίμηση της ζωής μας και να δημιουργήσουμε δομές αλληλεγγύης !**
* **ΦΤΑΝΕΙ ΠΙΑ ΜΕ ΤΑ ΚΟΜΜΕΝΑ ΡΕΥΜΑΤΑ**
* **ΦΤΑΝΕΙ ΠΙΑ ΜΕ ΤΑ ΚΟΜΜΕΝΑ ΝΕΡΑ**

**«Το ρεύμα και το νερό είναι αδιαπραγμάτευτα δημόσια αγαθά και κύρια ανθρώπινα δικαιώματα»**

* **ΚΑΝΕΝΑΣ ΑΝΘΡΩΠΟΣ ΧΩΡΙΣ ΣΠΙΤΙ, ΚΑΝΕΝΑ ΣΠΙΤΙ ΧΩΡΙΣ ΑΝΘΡΩΠΟΥΣ**

**Απαιτούμε και διεκδικούμε να μην πεταχτεί κανένας άνθρωπος στο δρόμο.**

Ευχαριστούμε εκ των προτέρων για τη διάθεση επεξεργασίας της πρότασής μας.

Συντροφικά,

**Ανοιχτή Συνέλευση Κατοίκων Τούμπας στο ΚΚΑ**

(Κοινωνικό κέντρο Αγώνα, Σινιόσογλου 22 Κ. Τούμπα)

**Υ.Γ.** σχετικά με τις πρόσφατες εξελίξεις - κινητοποιήσεις στο ζήτημα των πλειστηριασμών

Ξεκινώντας στη βάση του ότι, **«Η κατοικία δεν είναι εμπόρευμα και είναι πολύ περισσότερο από δικαίωμα. Η κατοικία είναι βασική ανάγκη-κατ’εξοχήν πόρος για τη βιολογική και κοινωνική αναπαραγωγή μας»**, απέναντι στην απειλή των πλειστηριασμών, δεν κάνουμε πίσω, αλλά διεκδικούμε τα αυτονόητο: **τη στέγαση!**  Θεωρώντας ότι οι πλειστηριασμοί και οι κατασχέσεις που θα ακολουθήσουν, θα εγκαινιάσουν πιθανότατα μία νέα φάση κοινωνικής σύγκρουσης πιστεύουμε ότι είναι άμεση ανάγκη, όλοι μαζί, να συσπειρωθούμε και να οργανώσουμε από κοινού, ένα νέο μαζικό κίνημα που θα εξαπλωθεί στις γειτονιές και δεν θα επιτρέψει να πραγματοποιηθούν κατασχέσεις και πλειστηριασμοί πρώτης κατοικίας. Με κινητοποιήσεις σε τράπεζες, εφορίες, ασφαλιστικά ταμεία, ειρηνοδικεία, με αυτομειώσεις ενοικίων, με κατάληψη στα ίδια μας τα σπίτια ή και σε άδεια σπίτια, να χτίσουμε ένα δίκτυο αλληλεγγύης που θα καταφέρει να απαντήσει άμεσα στις εξώσεις. **Να μην αφήσουμε καμία οικογένεια-κανένα άνθρωπο, ανέστιο που θα ζει στο δρόμο και θα περιφέρεται σε ανοίκειους χώρους, να μην αφήσουμε κανένα σπίτι άδειο, ενώ την ίδια στιγμή κάποιοι στερούνται κατοικίας. Όχι στις κατασχέσεις και στους πλειστηριασμούς πρώτης κατοικίας.**